Predkladacia správa

Predkladaný dokument Stratégia informatizácie spoločnosti na roky 2009 - 2013 predstavuje aktualizovanú stratégiu budovania informačnej spoločnosti na Slovensku. Potreba vypracovať vrcholový strategický dokument v oblasti informatizácie spoločnosti nebola iniciovaná len snahou zohľadniť nové oblasti a smery vývoja informačno-komunikačných technológií, ale aj potrebou sprehľadniť a aktualizovať  strategické dokumenty, ktoré boli pre oblasť informatizácie spoločnosti vytvorené a ich časový rámec bol z veľkej miery vyčerpaný. Zároveň bolo nevyhnutné jasne definovať kľúčové oblasti informatizácie spoločnosti, zdôrazniť ich vzájomné súvislosti  a vytvoriť rámec pre  nové, z pohľadu informatizácie spoločnosti čiastkové strategické dokumenty, ktoré boli pre tieto oblasti vypracované, alebo sú v procese vytvárania.  
 
Dosiahnuť ekonomický úspech a vysokú životnú úroveň obyvateľov je dnes možné len v krajinách, ktoré venujú adekvátnu pozornosť rozvoju informačnej spoločnosti a digitálnym technológiám. Pre Slovensko je nielen výzvou, ale aj nevyhnutnosťou priblížiť sa najvyspelejším krajinám s rozvinutou znalostnou ekonomikou založenou na efektívnom zaobchádzaní s vedomosťami a informáciami a využívajúcou najnovšie poznatky v oblasti informačných a komunikačných technológií. 
 
Formovanie stratégie vyžadovalo  spoluprácu zainteresovaných strán, hľadanie vzájomného porozumenia a konsenzu a zároveň jasne definovanú a realistickú politickú  podporu. Ministerstvo financií SR, ako ústredný orgán štátnej správy pre oblasť informatizácie spoločnosti, v spolupráci so splnomocnencom vlády SR pre informačnú spoločnosť bude koordinovať  opatrenia vedúce k naplneniu cieľov stratégie  v súlade s víziou využitia možností a príležitostí ponúkaných informačno-komunikačnými technológiami pre úspešný rozvoj slovenskej spoločnosti.
 
Materiál je predkladaný na rokovanie vlády ako iniciatívny materiál a nezakladá zvýšené nároky na štátny rozpočet, na rozpočty obcí a vyšších územných celkov, ani na hospodárenie verejnoprávnych inštitúcií. Zdroje financovania projektov, riešených v súlade s prioritnými oblasťami dokumentu, budú zabezpečené v rámci schválených limitov rozpočtu verejnej správy. Materiál bol predmetom medzirezortného pripomienkového konania, pripomienky boli v maximálnej možnej miere zapracované. Boli vykonané rozporové konania  s  ÚV SR, podpredsedom vlády SR pre vedomostnú spoločnosť, európske záležitosti, ľudské práva a menšiny a so splnomocnencom vlády SR pre informačnú spoločnosť. Materiál sa predkladá na rokovanie vlády SR bez rozporov. Dňa 28. septembra 2009 bol materiál predložený na rokovanie Hospodárskej a sociálnej rady SR, ktorá ho vzala na vedomie a odporučila na ďalšie konanie.  Materiál bol dňa 30.septembra 2009 predmetom rokovania Rady vlády SR pre verejnú správu a bol odporučený na predloženie na rokovanie vlády SR.